गोदान दिल्ली , 1 डिसेम्बर : सुबुं देहाखौ देरहोनो - लावहोनो हानायनि गुणफोरजों बुंफबनाय मैखुनखौ गोबां गुणफोरनि धोन महरै गनायना लानाय जायो । मैखुनाव केलरी आरो मेजेमनि बिबाङा बाङायै थानायनि जाहोनाव बेयो नोंथांनि लिरथायखौ बारायनायनिफ्राय होबथायो आरो लिरथायखौ बाङाइ खालामनायाव नोंथांखौ मदत खालामनो हागौ । मैखुनाव प्रटिन , भिटामिन सि , भिटामिन बि , भिटामिन डि , कफार , पटेशियाम , फस्परास , सेलिनियाम , फाइटकेमिकेल्स आरो एन्टीअक्सिडेन्ट बायदि देरहोग्रा - लावहोग्रा गुणखौ मोन्नाय जायो , जाय सुबुंफोरखौ माखासे रोखोमनि बेमारफोरनिफ्राय जानगाराव लाखिनायाव मदत खालामनो हागौ । बिदिब्ला फै मैखुन जानानै मोन्नाय मुलाम्फानि सोमोन्दै मिथिनानै लानि - 1 . मैखुनाव केलरी आरो मेजेमनि बिबाङा बाङायै थानायनि जाहोनाव लिरथायखौ कन्ट्रलाव लाखिनायाव मुलाम्फा गोनां खालामो । बेयाव मोनग्रा प्रटिन आरो देरहोग्रा - लावहोग्रा गुणआ उदैखौ जेब्लाबो उखैहोयो । जायजों सुबुङा गोबां जानायनिफ्राय रैखा मोनो । जायनि जाहोनाव बिनि लिरथाया कन्ट्रल जानो हागौ । 2 . मैखुनखौ डाइजेशननि थाखाय जोबोद मुलाम्फा गोनां होन्नानै गनायनाय जायो । मैखुनाव थानाय फ्लीसेकेराइडआ प्रिबायटिक्स महरै हाबा मावो , जाय उदैनि जेंनाफोरखौ जानगार खालामनायाव मदत खालामो । 3 . मैखुनाव थानाय भिटामिन डि , केल्शियाम , पटेशियाम आरो फस्परासआ बेगेंफोरखौ गोख्रों खालामनायाव खामानि होयो । 4 . बिखानि बेमारफोरनि थाखायबो मैखुन जानाया जोबोद मुलाम्फा गोनां । बेयाव केलरी आरो मेजेम थायैनि जाहोनाव बिखाखौ ख'हा खालामनाय खैफोदनिफ्राय रैखा खालामनायाव मदत खालामो । 5 . मैखुनाव मोनग्रा एन्टीअक्सिडेन्ट आरो फाइटकेमिकेल्सआ बेखौ एन्टीबेक्टिरियेल आरो एन्टीफांगल बानायो , जाय सुबुंखौ मौसुमी बोथोराव इनफेक्शन जानायनिफ्राय रैखा खालामो आरो इमिउनिटिखौ गोख्रों खालामनायावबो मदत खालामो । 6 . मैखुनाव फलिक एसिड आरो आयरनखौ गोबां बिबाङै मोन्नाय जायो आरो बेखौ जायोब्ला नोंथांनि मोदोमाव हीमग्लबिननि थाखोखौ बारायहोनायाव मदत खालामनो हागौ । 
मैखुनआ गुफुं देहाखौ फिसा खालामनायजों लोगोसे इमिउनिटिखौबो गोख्रों खालामो